Strenger maatreëls geëis ná listeriose-aankondigingArgieffoto: Pixabay Die Food and Allied Workers Union (Fawu) het dr. Aaron Motsoaledi, minister van gesondheid, se aankondiging Maandag dat Suid-Afrika se listeriose-uitbreking nou iets van die verlede is, verwelkom. Maroela Media het vroeër berig Motsoaledi het tydens ŉ mediakonferensie in Sandringham in Johannesburg gesê daar is sedert Junie nog geen nuwe gevalle van listeriose aangemeld nie, wat daarop dui dat die voorkoms van dié siekte nou iets van die verlede is. Hy het gesê dit is nou weer veilig om verwerkte vleis, insluitend polonie, te eet. In dieselfde asem het Fawu gesê hoewel die unie bly is oor die aankondiging, hoop hy dat die regering nou ŉ regulatoriese voedselveiligheidsliggaam op die been sal bring wat bestaan uit mense met relevante kundigheid uit die staat, die burgerlike samelewing asook akademici. Fawu het ook gesê hy hoop dat duisende werksgeleenthede wat tydens die krisis verlore gegaan het weer benut sal word en dat die “de-industrialisasie by verstek” omgeswaai sal word. Die vakbond het ook ŉ beroep gedoen op handelaars in die verwerkte vleis-, suiwel- asook vrugte-verwerkingsbedryf gedoen om veiligheidsmaatreëls te versterk en hul standaarde oor higiëne en gesondheid te verhoog. Dít kan volgens Fawu plaasvind deur werkers op te lei en lynbestuurders verantwoordbaar te hou. “Ons moet kennis neem van die feit dat die listeriose-uitbreking in die eerste plek nooit moes plaasgevind het nie. Ons regering moet nou verseker dat dit nooit weer gebeur nie deur die nodige maatreëls in te stel.”